MEABHRÁN MÍNIÚCHÁIN

1.COMHTHÉACS AN TOGRA

Is ar an dlúthpháirtíocht atá an tAontas Eorpach bunaithe, i measc a shaoránach agus i measc a Bhallstát. Leis an gcomhluach uilíoch sin, treoraítear gníomhaíochtaí an Aontais agus soláthraítear an aontacht is gá chun dul i ngleic leis na dúshláin atá os comhair na sochaí sa lá atá inniu ann agus a bheidh os a comhair amach anseo, ar dúshláin iad a rachaidh Eorpaigh óga i ngleic leo trína ndlúthpháirtíocht a léiriú sa chleachtas.

Bhí tionchar nach bhfacthas riamh ag paindéim COVID-19 ar oideachas, fostaíocht, cuimsiú sóisialta agus meabhairshláinte daoine óga. Chuir an phaindéim isteach ar a ndeiseanna oideachais agus fostaíochta, agus mhothaigh go leor daoine óga uaigneach, imníoch agus in ísle brí. Ag an tráth céanna, léirigh daoine óga dlúthpháirtíocht idirghlúine agus tacaíocht, agus d’éirigh leo an‑teacht aniar a léiriú agus an‑iarracht a dhéanamh chun tionchar na paindéime a mhaolú.

D’fhógair an tUachtarán von der Leyen ina hAitheasc ar Staid an Aontais an 15 Meán Fómhair 2021 go mbeartódh an Coimisiún Eorpach go mbeadh 2022, Bliain Eorpach na hÓige, ‘ina bliain a thiomnófar do chumhachtú na ndaoine a bhfuil oiread sin tiomnaithe acu féin do dhaoine eile’. Chuir sí i dtábhacht go bhfuil ‘an t‑aos óg ina iomláine de dhíth ar an Eoraip’. An 14 Deireadh Fómhair 2021, chuir an Coimisiún dréacht‑togra síos le haghaidh Cinneadh ó Pharlaimint na hEorpa agus ón gComhairle maidir le Bliain Eorpach na hÓige 2022. I dtaca leis na deiseanna a thugann beartais phoiblí do dhaoine óga ar leibhéal an Aontais agus ar an leibhéal náisiúnta, réigiúnach agus áitiúil chun tacú lena bhforbairt phearsanta, shóisialta agus ghairmiúil, ceann de chuspóirí na Bliana is ea na deiseanna sin a chur chun cinn.

Is é an Cór Dlúthpháirtíochta Eorpach ionad ilfhreastail an Aontais le haghaidh deiseanna saorálaíochta do dhaoine óga. Tugtar go leor deiseanna do dhaoine óga páirt a ghlacadh i ngníomhaíochtaí dlúthpháirtíochta i raon leathan réimsí agus tacú le gníomhairí náisiúnta, réigiúnacha agus áitiúla ina gcuid iarrachtaí déileáil le dúshláin agus le géarchéimeanna éagsúla.

Eispéireas saibhir i gcomhthéacs na foghlama seachfhoirmiúla agus neamhfhoirmiúla atá sa tsaorálaíocht, san Aontas agus lasmuigh de araon, agus feabhsaítear léi forbairt phearsanta, shochoideachasúil agus ghairmiúil, saoránacht ghníomhach, rannpháirtíocht shibhialta agus infhostaitheacht daoine óga. Is sócmhainn thábhachtach é meon tionscnaimh daoine óga don tsochaí agus do mhargadh an tsaothair.

Baineann gné bhreise leis an tsaorálaíocht thrasnáisiúnta ar fud an Aontais, eadhon cuidiú le pobal i dtír eile, tuiscint idirchultúrtha a mhéadú, dul i mbun foghlama agus oibre i dteanga iasachta. Is mór ag margadh saothair na hEorpa an t‑ilteangachas, an ilchultúrthacht agus an inoiriúnaitheacht.

An 20 Samhain 2008, ghlac an Chomhairle Moladh maidir le soghluaisteacht saorálaithe óga ar fud an Aontais Eorpaigh (‘Moladh 2008 ón gComhairle’). Deich mbliana ina dhiaidh sin, d’iarr an Chomhairle ar an gCoimisiún nuashonrú a mholadh ar Mholadh 2008 ón gComhairle maidir le soghluaisteacht saorálaithe óga ar fud an Aontais mar chuid dá Rún lena dtacaítear le Straitéis Óige an Aontais (2019-2027).

Sa Teachtaireacht maidir leis an Limistéar Eorpach Oideachais a bhunú faoi 2025, cuireadh i dtábhacht go gcuidíonn ‘an fhoghlaim sheachfhoirmiúil, lena n‑áirítear an tsaorálaíocht, le daoine scileanna agus inniúlachtaí saoil agus gairmiúla a shealbhú. Ní mór na scileanna agus na hinniúlachtaí sin a chothú, meas a léiriú orthu agus iad a aithint go hiomlán.’ Cuirtear i dtábhacht inti freisin go bhfuil ‘bacainní fós ar shoghluaisteacht na saorálaíochta trasteorann, lena n‑áirítear aitheantas a thabhairt do thorthaí foghlama fostóirí.’ Fógraítear sa Teachtaireacht go soláthrófar treoraíocht nuashonraithe bheartais chun aghaidh a thabhairt ar na bacainní dlíthiúla, airgeadais agus riaracháin a chuireann bac ar shaorálaíocht trasteorann na hóige agus ar an dlúthpháirtíocht. Leis an treoraíocht nuashonraithe sin, cuirfear tuilleadh feabhais ar chuimsitheacht, ar cháilíocht agus ar aitheantas na n‑eispéireas trasteorann faoin gCór Dlúthpháirtíochta Eorpach.

Sa chreat straitéiseach nua maidir le comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn (2021-2030), dheimhnigh an Chomhairle i réimse tosaíochta 1 gur saincheist nithiúil ó thaobh na gníomhaíochta de é ‘an fhoghlaim sheachfhoirmiúil, lena n‑áirítear an tsaorálaíocht, a chothú, luach a chur uirthi agus í a aithint, agus feabhas a chur ar chuimsitheacht, ar cháilíocht agus ar aitheantas gníomhaíochtaí dlúthpháirtíochta trasteorann.’

Sa tuarascáil uaidh an 14 Deireadh Fómhair 2021 maidir le cur chun feidhme Straitéis Óige an Aontais, tagraíonn an Coimisiún dá athbhreithniú ar Mholadh 2008 ón gComhairle chun tuilleadh tacaíochta a thabhairt do dheiseanna soghluaisteachta agus saorálaíochta. Cuireann sé i dtábhacht go bhfuil an t‑athbhreithniú ábhartha agus tráthúil i gcomhthéacs na paindéime agus a chuid tosaíochtaí atá ag teacht chun cinn (sláinte agus sábháilteacht saorálaithe, dlúthpháirtíocht idirghlúine), agus gur gá iniúchadh a dhéanamh ar chineálacha nua saorálaíochta, lena n‑áirítear saorálaíocht dhigiteach agus saorálaíocht atá digiteach go páirteach agus ar an láthair go páirteach.

Bhí sé d’aidhm ag Moladh 2008 ón gComhairle constaicí ar an tsaorálaíocht san Eoraip a dhíchur trí fheasacht a mhúscailt, an acmhainn maidir le deiseanna saorálaíochta a thairiscint a mhéadú, bacainní ar an rannpháirtíocht a laghdú go háirithe do ghrúpaí faoi mhíbhuntáiste agus aitheantas níos fearr a thabhairt do na scileanna a foghlaimíodh. Sa Mholadh, iarradh ar an gCoimisiún tacú leis na Ballstáit trí ghníomhaíochtaí amhail an fhoghlaim fhrithpháirteach, dreasachtaí a sholáthar trí chláir shoghluaisteachta agus tairseach ar líne a chruthú chun freastal ar éilimh ar an tsaorálaíocht agus ar thairiscintí saorálaíochta. Rinneadh obair leantach ar na gníomhaíochtaí agus tá siad ina bpríomhchuid de ghníomhaíochtaí óige an Aontais anois. Tá an chuid is mó de na saincheisteanna a ardaíodh i Moladh 2008 ón gComhairle fós ábhartha, agus ba cheart leanúint le cur chun feidhme na saincheisteanna sin. Ba cheart athruithe a rinneadh ó bhí 2008 ann a léiriú sa leagan nuashonraithe, áfach, lena n‑áirítear:

–timpeallacht saorálaíochta a bhfuil athrú suntasach tagtha uirthi, go háirithe ó seoladh an Cór Dlúthpháirtíochta Eorpach mar phríomhsholáthraí ghníomhaíochtaí na dlúthpháirtíochta trasnáisiúnta le haghaidh daoine óga ar leibhéal an Aontais, agus scéimeanna náisiúnta nua saorálaíochta agus seirbhísí, agus gnéithe trasnáisiúnta ag baint leo freisin;

–laguithe ar an tsoghluaisteacht a bhaineann le himthosca gan choinne (amhail paindéim COVID-19), agus an gá atá le sláinte, sábháilteacht agus slándáil saorálaithe a chaomhnú;

–aitheantas níos mó go bhforbraíonn an tsaorálaíocht scileanna agus inniúlachtaí a bhfuil gá leo i margadh an tsaothair. Na torthaí foghlama a thacaíonn le forbairt phearsanta, oideachais, shóisialta, shibhialta agus ghairmiúil na saorálaithe agus dá bhrí sin, lena hinfhostaitheacht na saorálaithe, cuireadh uirlisí nua ar fáil chun iad a dhoiciméadú agus a bhailíochtú, agus ní mór é sin a chur in iúl go hiomlán don phobal saorálaíochta agus d’fhostóirí freisin;

–an gá atá le níos mó daoine óga ar lú na deiseanna atá acu ó thaobh na saorálaíochta de a áireamh;

–dúshláin dhéimeagrafacha, lena n‑áirítear aosú dhaonra na hEorpa, a sholáthraíonn deiseanna le haghaidh dlúthpháirtíochta níos idirghlúine;

–treochtaí nua sa tsaorálaíocht atá ag teacht chun cinn, amhail an tsaorálaíocht dhigiteach agus an tsaorálaíocht ‘tráchtála’;